als_Latn dik_Latn sag_Latn
Shtetet e Bashkuara të Amerikës, Bashkimi Europian dhe OSBE, nëpërmjet ambasadorëve të akredituar në vendin tonë, kanë përshëndetur miratimin në Kuvend të 3 ligjeve të konsideruara si çelësi për marrjen e statusit të vendit kandidat. Ambasada Amerikane, nëpërmjet një deklarate të shpërndarë për mediat, inkurajon parlamentin dhe qeverinë e ardhshme, që do të dalë nga zgjedhjet e 23 qershorit, që të vijojnë përmbushjen e të gjitha kritereve, në mënyrë që Shqipëria të marrë statusin e vendit kandidat. “Ambasada mirëpret miratimin konsensual nga parlamenti të legjislacionit të rekomanduar nga Bashkimi Europian. Nxisim parlamentin dhe qeverinë e ardhshme t’i përkushtohen përmbushjes së përparësive të mbetura dhe reformave të tjera të nevojshme nëpërmjet konsensusit dhe bashkëpunimit me qëllim që të fitojnë një opinion pozitiv nga Bashkimi Europian”, thuhet në deklaratën e Ambasadës Amerikane. Ndërsa edhe Ambasadori i OSBE në Tiranë, Eugen Vollfarth përshëndeti miratimin e 3 ligjeve të integrimit në Kuvend. Sipas tij, votimi sot hapi rrugën për realizimin e reformave të mëtejshme të Shqipërisë. “Në fakt sot është një ditë mjaft e rëndësishme për Shqipërinë se hapi rrugën për hapa të mëtejshëm për reformat. Unë mendoj se gjithë shqiptarët kanë të drejtë të jenë të lumtur sot dhe çon drejt një hapi konstruktiv. Ky ishte një hap konstruktiv se hap rrugën drejt reformave se ky është një vit shumë vendimtar drejt BE”. “Unë do të doja në fakt të përgëzoja ata që merren me këto ligje dhe ata që miratuan këto 3 ligje. Në fakt OSBE është pjesë e së ardhmes së Shqipërisë dhe dëshiron të jetë pjesë e një të ardhmeje më të mirë të Shqipërisë, dhe integrimi europian do të thotë më shumë paqe më shumë prosperitet. Unë besoj se ishte një ditë goxha lehtësuese dhe besoj se do jetë dhe hapja e një dite edhe më të mirë për Shqipërinë”. I pyetur rreth çështjen ende të pazgjidhur në KQZ, Vollfarth theksoi se uron që tek ky institucion të plotësohet me anëtarët e duhur. “Dua që të kemi një KQZ të plotë, por ta ndajmë nga procesi i miratimit të 3 ligjeve. Por kur ndërton të ardhmen e një vendi nuk mund të jesh kurrë aq konstruktiv sa duhet”, theksoi ambasadori duke buzëqeshur. Po ashtu Bashkimi Evropian mirëpriti miratimi ne 3 ligjeve të integrimit në Kuvendin e Shqipërisë. Në një prononcim për mediat, pas mbylljes se seancës së jashtëzakonshme parlamentare ku mori pjesë, kreu i prezencës së BE-së, Ettore Sequi duke përshëndetur partitë politike tha se kjo ishte prova që palët mund të gjejnë konsensus kur bëhet fjalë për të mirën e vendit. “Ne e mirëpresim miratimi ne kësaj pakete, 2 ligjet dhe rregulloren e parlamentit. Kjo vërteton atë që kam thënë gjatë inaugurimit të një projekti. Shqiptarë kanë mundësinë dhe kapaciteti dhe vullnetin e mirë kur duan të punojnë. Miratimi i ligjeve është i rëndësishëm jo vetëm se është kërkuar nga Brukseli, por dhe prova që vërteton se palët mund të bashkëpunojnë kur është në të mire të vendit. Ju e mbani mend kur fyle bëri prezantimin e kritereve tha se ishte me rëndësishme që ligjet të kalonin në parlamenti. Një raport në të cilën do të përfshihen lufta kundër krimit të organizuar, Mendoj se është ditë e rëndësishme që u miratuan”, theksoi Sequi. Dhe në rrjetin social tuitter eurokomisioneri Stefan Fule pasi përshëndeti miratimin theksoi se është shumë e rëndësishme të mbahet një konsensus ndër-partiak për progresin e vendit drejt BE.
als_Latn